Boer in plaashuis aangeval, hond doodgeskietHannes Pretorius (79) is ernstig aangerand in die aanval op die plaas buite Ottosdal in Noordwes. (Foto: Verskaf) ŉ Bejaarde boer van Ottosdal in Noordwes is in ŉ bestendige toestand in ŉ hospitaal in Klerksdorp nadat hy Saterdagoggend in sy huis op Boschpoort, buite die dorp, aangeval is. Drie aanvallers het Hannes Pretorius (79) in een van die slaapkamers van die huis ingewag nadat hy veld toe is om te gaan kyk of alles in orde by sy beeste is, het sy vrou, Lida Pretorius (67), gesê. Die Pretoriusse boer met beeste. Lida hou skool op die dorp. Sy is vroeg Saterdagoggend dorp toe vir ŉ kerkfunksie en het met haar tuiskoms ŉ paar uur later voor dooiemansdeur te staan gekom. Lida het gesê hulle is baie veiligheidsbewus en dit was vir haar vreemd toe Hannes nie die deur oopgesluit het toe sy tuiskom nie. Lida het Hannes uiteindelik van binne die huis hoor sê dat hy aangeval en vasgebind is. Sy het ŉ ent van die huis weggery en die bure en polisie ontbied. Hannes is met verskeie voorwerpe, waaronder ŉ gholfstok, aangerand, terwyl die aanvallers kontant by hom geëis het. “Hulle het alles uitgekeer op soek na geld. Hulle het selfs die laaie uitgepluk en op sy kop gegooi,” het Lida gesê. “Met alles wat hulle in die hande kon kry, het hulle hom geslaan.” Daar was egter geen kontant in die huis nie. Die aanvallers het uiteindelik die kluis se sleutel gevind en onder meer drie vuurwapens daarin geneem. Pretorius is in ‘n bestendige toestand in ‘n hospitaal in Klerksdorp. (Foto: Verskaf) Lida het gesê die polisie was blitsig op die toneel en verskeie eenhede, waaronder die polisie se forensiese ondersoekeenheid, het die plaas vir leidrade gefynkam. Die aanvallers het vermoedelik te voet van die huis gevlug en ŉ ent verder in ŉ voertuig geklim en verdwyn. Hulle is vort met die wapens, ŉ televisiestel en ŉ bakkiesleutel. Die voertuig self is egter nie gesteel nie. Dit lyk ook of die aanvallers vir ŉ ruk buite die huis geskuil het, voordat hulle toegeslaan het. Hannes word steeds in die Life Anncron-hospitaal in Klerksdorp behandel. “Dit gaan in die omstandighede goed met hom. Hy het drie klein frakture in sy gesig en die dokters moet besluit of hulle gaan opereer,” het Lida gesê. Fafa, die Pretoriusse se hond, is in die aanval doodgeskiet. (Foto: Verskaf) Lida het gesê Hannes het boonop gehoor hoe skiet een van die aanvallers een van die egpaar se honde, Fafa. Hy is genoem na die Getroud met rugby-karakter, Fafa Beltrami. Hannes het Fafa op die stoep toegemaak toe hy uit is veld toe. Die hond wou waarskynlik sy baas beskerm, waarna die rowers hom doodgeskiet het. “Hy was ŉ liewe, dierbare hond en baie erg oor my man,” het Lida gesê. Volgens Lida gaan hulle nie ná die voorval oppak nie. “Ons predikant was nou hier en hy sê ook dis nie dat die Here [die voorval] toegelaat het nie, maar hy het hom [Hannes] beslis gered. “Dat hy nog lewe, is ŉ wonder. My man is baie sterk,” het Lida gesê. Kapt. Sam Tselanyane, polisiewoordvoerder, het gesê niemand is nog in verband met die voorval aangekeer nie. ŉ Saak van huisroof word ondersoek.